CELEX: 52021PC0433
Language: hu
Date: 2021-07-30
Title: Javaslat A TANÁCS VÉGREHAJTÁSI HATÁROZATA a Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról szóló (EU) 2018/789 végrehajtási határozat módosításáról

EURÓPAI BIZOTTSÁG
            Brüsszel, 2021.7.30.
            COM(2021) 433 final
            2021/0247(NLE)
            Javaslat
            A TANÁCS VÉGREHAJTÁSI HATÁROZATA 
            a Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról szóló (EU) 2018/789 végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2021. február 18-án iktatott levelében Magyarország felhatalmazást kért arra, hogy továbbra is eltérhessen a héairányelv 193. cikkétől a felszámolási vagy bármely más fizetésképtelenségi eljárás hatálya alatt álló adóalanyok által teljesített bizonyos termékértékesítések vagy szolgáltatásnyújtások esetében a héa megfizetéséért felelős adóalany vonatkozásában. A héairányelv 395. cikke (2) bekezdésének megfelelően a Bizottság 2021. április 7-én kelt levelében tájékoztatta a többi tagállamot Magyarország kérelméről. A Bizottság 2021. április 8-án kelt levelében értesítette Magyarországot arról, hogy birtokában van a kérelem elbírálásához általa szükségesnek ítélt valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 199. cikke (1) bekezdésének g) pontja értelmében a tagállamok előírhatják, hogy a héa megfizetése annak az adóalanynak a kötelessége, akinek a részére az ingatlanvagyont a végrehajtó általi kényszereladási eljárás keretében értékesítették (fordított adózás). 2017-ben Magyarország kérelmezte a fordított adózás alkalmazásának a tárgyi eszközök értékesítésére, valamint az egyéb, a teljesítéskor a szokásos piaci árat tekintve 100 000 HUF-nak (mintegy 275 EUR-nak) megfelelő összeget meghaladó értékű termékek értékesítésre, illetve szolgáltatások nyújtására való kiterjesztését, amennyiben a termékértékesítést vagy a szolgáltatásnyújtást teljesítő adóalany felszámolási vagy bármely más fizetésképtelenségi eljárás hatálya alatt áll. Az eltérést a Tanács az (EU) 2018/789 végrehajtási határozat
                     2
                   útján 2021. december 31-ig engedélyezte.
               
               
                  A tárgyi eszközök jellemzően nagyobb értékű eszközök, gépek, tárgyak. Ezenkívül Magyarország közlése szerint jelentős azoknak a 100 000 HUF-os értékhatárt átlépő ügyleteknek a száma, amelyeket fizetésképtelen helyzetben levő adóalany bonyolít le. A felszámoló a fizetendő héát gyakran nem fizeti meg, mivel a szóban forgó összeget korábbi esedékességű követelések megfizetésére kell fordítania. A vevő ugyanakkor – adólevonási joggal rendelkező adóalanyként – a rá áthárított héát levonhatja, ez pedig hátrányosan érinti a költségvetést és lényegében a felszámolást finanszírozza. A magyar hatóság olyan csalásokat is tapasztalt, amikor a felszámolás alatt álló vállalkozások fiktív számlákat adtak ki működő vállalkozásoknak, így ez utóbbiak jelentős mértékben csökkentették fizetendő adójukat, a számlakibocsátó általi adófizetés ugyanakkor nem volt biztosított.
               
               
                  Noha a Nemzeti Adó- és Vámhivatal által közölt számadatok a fizetésképtelenségi eljárások számának jelentős csökkenését mutatják a 2017–2020-as időszak vonatkozásában, a Covid19-járvány gazdasági hatásai a felszámolások számának ugrásszerű megnövekedését vonhatják maguk után a közeljövőben, ami szükségessé teszi a fordított adózás alkalmazásának fenntartását az érintett ügyletek esetében.
               
               
                  Magyarország érvelése szerint ezért a fent említett termékértékesítésekben és szolgáltatásnyújtásokban érintett, nehéz pénzügyi helyzetben levő adóalanyok magas száma miatt szükség van az adóbevételek és a költségvetési érdekek védelmére. Magyarország úgy ítéli meg, hogy a fordított adózás megfelelő eszköz e célok elérésére. A felszámolás alatt álló adóalanyt nem terhelné héafizetési kötelezettség, a vevő nem kerülne pénzügyileg hátrányosabb helyzetbe, és az állami költségvetést nem érné bevételkiesés.
               
            
            
               Jóllehet Magyarország a felhatalmazás 2026. december 31-ig történő meghosszabbítását kérte, a meghosszabbítást 2024. december 31-ig javasolt engedélyezni. A fordított adózás alkalmazását lehetővé tévő eltérés végső eszközként, a lehető legkorlátozottabb időtartamra engedélyezhető. Mindemellett ennek az időtartamnak elegendőnek kell lennie arra, hogy a tagállam más olyan, hagyományos intézkedéseket hajtson végre, amelyekkel csökkenthetők az állami költségvetést érintő bevételkiesések, különös tekintettel a csalárd magatartással összefüggő bevételkiesésekre, és ezáltal elkerülhetővé váljon az intézkedés újbóli meghosszabbítása.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén)
            
            
               
                  A héairányelvnek a javaslat alapját képező rendelkezésére tekintettel a javaslat az Európai Unió kizárólagos hatáskörébe esik, ezért a szubszidiaritás elve nem alkalmazandó.
               
            
            
               •Arányosság
            
            
               
                  A határozat felhatalmazást ad egy tagállam számára, annak saját kérelme alapján, kötelezettséget tehát nem keletkeztet.
               
               
                  Az eltérés korlátozott alkalmazási körére tekintettel a különös intézkedés arányban áll a kitűzött céllal, amely az adóbehajtás egyszerűsítése és az adócsalás elleni küzdelem. A javaslat nem lépi túl az e célok eléréshez szükséges mértéket.
               
            
            
               •A jogi aktus típusának megválasztása
            
         
         
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Magyarország kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               A végrehajtási határozatra irányuló javaslat célja az adóbevételek és a költségvetési érdekek védelme azon esetekre való tekintettel, amikor a felszámolási eljárás hatálya alatt álló vállalkozások tárgyieszköz-értékesítést, illetve a szokásos piaci árat tekintve 100 000 HUF-ot meghaladó értékű termékértékesítést vagy szolgáltatásnyújtást teljesítenek. Magyarország szerint a fordított adózásnak a szóban forgó ügyletekre történő alkalmazása ténylegesen egyszerűbbé tette az adóbehajtást és hozzájárult az adócsalás megelőzéséhez. Az intézkedés végrehajtásának eredményeként csökkentek az állami költségvetést érintő bevételkiesések, és évente mintegy 1,5–2 milliárd HUF (megközelítőleg 4,2–5,6 millió EUR) költségvetési többletbevétel keletkezett. Következésképpen az eltérő intézkedés hatása pozitív (bár egyszersmind nagyon korlátozott is). Tekintettel a hatás korlátozott voltára, indokolt, hogy Magyarország a költségvetést érintő bevételkiesések csökkentése érdekében egyéb olyan, hagyományos intézkedéseket is végrehajtson, amelyekkel hasonló eredmények érhetők el.
            
            
               Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz.
            
            
               •Alapjogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz, amely 2024. december 31-én lép életbe.
            
            
               2021/0247 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról szóló (EU) 2018/789 végrehajtási határozat módosításáról
            
         
         
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  3
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikkével összhangban főszabályként az adóztatandó termékértékesítést vagy szolgáltatásnyújtást végző adóalany köteles megfizetni az adóhatóságoknak a hozzáadottérték-adót (a továbbiakban: héa).
            
            
               (2)Magyarország az (EU) 2018/789 tanácsi végrehajtási határozat
                  4
                útján felhatalmazást kapott arra, hogy a 2006/112/EK irányelv 193. cikkétől eltérő intézkedést (a továbbiakban: különös intézkedés) vezessen be a felszámolási vagy bármely más fizetésképtelenségi eljárás hatálya alatt álló adóalanyok által teljesített bizonyos termékértékesítések vagy szolgáltatásnyújtások esetében a héa megfizetéséért felelős adóalany vonatkozásában.
            
            
               (3)2021. február 18-án kelt levelében Magyarország kérelmet nyújtott be a Bizottsághoz a különös intézkedés alkalmazására vonatkozó felhatalmazás 2026. december 31-ig történő meghosszabbítása iránt (a továbbiakban: kérelem). A kérelemmel együtt egy, a különös intézkedés felülvizsgálatát tartalmazó jelentést is benyújtott.
            
            
               (4)A 2006/112/EK irányelv 395. cikke (2) bekezdése második albekezdésének megfelelően a Bizottság 2021. április 7-én kelt levelében továbbította a kérelmet a többi tagállamnak. A Bizottság 2021. április 8-án kelt levelében értesítette Magyarországot arról, hogy birtokában van a kérelem elbírálásához szükséges valamennyi információnak.
            
            
               (5)Magyarország érvelése szerint a felszámolási vagy más fizetésképtelenségi eljárás hatálya alatt álló adóalanyok gyakran nem teljesítik héafizetési kötelezettségüket az adóhatóság felé. A vevő ugyanakkor – adólevonási joggal rendelkező adóalanyként – a rá áthárított héát levonhatja, ez pedig hátrányosan érinti a költségvetést és a felszámolást finanszírozza. A magyar hatóság olyan csalásokat is tapasztalt, amikor a felszámolás alatt álló vállalkozások fiktív számlákat adtak ki működő vállalkozásoknak, így ez utóbbiak jelentős mértékben csökkentették fizetendő adójukat, a számlakibocsátó általi adófizetés ugyanakkor nem volt biztosított.
            
            
               (6)A 2006/112/EK irányelv 199. cikke (1) bekezdésének g) pontjával összhangban a tagállamok előírhatják, hogy a héa megfizetése annak az adóalanynak a kötelessége, akinek a részére az ingatlanvagyont a végrehajtó általi kényszereladási eljárás keretében értékesítették (a továbbiakban: fordított adózás). A különös intézkedés lehetővé teszi Magyarország számára, hogy kiterjessze a fordított adózás alkalmazását a felszámolási vagy bármely más fizetésképtelenségi eljárás hatálya alatt álló adóalanyok által teljesített egyéb termékértékesítésekre és szolgáltatásnyújtásokra, nevezetesen a tárgyieszköz-értékesítésekre és a szokásos piaci árat tekintve 100 000 HUF-ot meghaladó értékű termékek értékesítésére, illetve szolgáltatások nyújtására.
            
            
               (7)A Magyarország által szolgáltatott információk alapján a fordított adózásnak a szóban forgó ügyletekre történő alkalmazása ténylegesen egyszerűbbé tette az adóbehajtást és hozzájárult az adócsalás megelőzéséhez. Az intézkedés végrehajtásának eredményeként csökkentek az állami költségvetést érintő bevételkiesések és költségvetési többletbevétel keletkezett. További érv a különös intézkedés meghosszabbításának szükségessége mellett az, hogy a Covid19-járvány gazdasági hatásai a felszámolások számának ugrásszerű megnövekedését vonhatják maguk után a közeljövőben.
            
            
               (8)A kérelmezett eltérést korlátozott időtartamra indokolt engedélyezni annak érdekében, hogy az adóhatóságoknak kellő idő álljon a rendelkezésükre az eltérő intézkedés hatályának lejártáig más olyan, hagyományos intézkedések bevezetésére, amelyekkel kezelhető az adott probléma és csökkenthetők az állami költségvetést érintő bevételkiesések, különös tekintettel a csalárd gyakorlatokkal összefüggő bevételkiesésekre, szükségtelenné téve ezáltal az eltérés meghosszabbítását. A fordított adózás alkalmazását lehetővé tévő eltérés csak kivételesen, a csalások által érintett, meghatározott területeken engedélyezhető, végső eszközként. Ezért indokolt úgy rendelkezni, hogy a felhatalmazás csak 2024. december 31-ig kerüljön meghosszabbításra.
            
            
               (9)Az eltérő intézkedésnek nem lesz kedvezőtlen hatása az Unió héából származó saját forrásaira.
            
            
               (10)Az (EU) 2018/789 végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT:
            
            
               1. cikk
            
            
               Az (EU) 2018/789 végrehajtási határozat 2. cikkének második bekezdése helyébe a következő szöveg lép: 
            
            
               „Ez a határozat 2024. december 31-én hatályát veszti.”
            
            
               2. cikk
            
         
         
            
               Ennek a határozatnak Magyarország a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        HL L 134., 2018.5.31., 10. o. 
               
               
                  
                     (3)
                  
                        HL L 347., 2006.12.11., 1. o.
               
               
                  
                     (4)
                  
                        HL L 134., 2018.5.31., 10. o.